(57)

fit-Taqsima B, is-Subparti J hija sostitwita b’dan li ġej: “SUBPARTI J — APPROVAZZJONI TAL-ORGANIZZAZZJONI TAD-DISINN 21.B.430 Proċedura ta’ ċertifikazzjoni inizjali (a) Meta tirċievi applikazzjoni għall-ħruġ inizjali ta’ approvazzjoni tal-organizzazzjoni tad-disinn, l-awtorità kompetenti għandha tivverifika l-konformità tal-applikant mar-rekwiżiti applikabbli, (b) Mill-inqas darba matul l-investigazzjoni għaċ-ċertifikazzjoni inizjali għandha tissejjaħ laqgħa mal-kap tal-organizzazzjoni tad-disinn biex jiġi żgurat li din il-persuna tifhem ir-rwol u r-responsabbiltà tagħha. (c) L-awtorità kompetenti għandha tirreġistra l-konstatazzjonijiet kollha maħruġa, l-azzjonijiet ta’ għeluq kif ukoll ir-rakkomandazzjonijiet għall-ħruġ tal-approvazzjoni tal-organizzazzjoni tad-disinn. (d) L-awtorità kompetenti għandha tikkonferma lill-applikant bil-miktub il-konstatazzjonijiet kollha mqajma matul il-verifika. Għaċ-ċertifikazzjoni inizjali, il-konstatazzjonijiet kollha jridu jkunu ġew ikkoreġuti b’mod li jissodisfa lill-awtorità kompetenti qabel ma tkun tista’ tinħareġ l-approvazzjoni tal-organizzazzjoni tad-disinn. (e) Meta tkun issodisfata li l-applikant jikkonforma mar-rekwiżiti applikabbli, l-awtorità kompetenti għandha toħroġ l-approvazzjoni tal-organizzazzjoni tad-disinn. (f) In-numru ta’ referenza taċ-ċertifikat għandu jiġi inkluż fl-approvazzjoni tal-organizzazzjoni tad-disinn bil-mod li jkun speċifikat mill-Aġenzija. (g) Iċ-ċertifikat għandu jinħareġ għal perjodu ta’ żmien illimitat. Il-privileġġi u l-kamp ta’ applikazzjoni tal-attivitajiet li l-organizzazzjoni tad-disinn tkun approvata li twettaq, inkluż kwalunkwe limitazzjoni skont kif applikabbli, għandhom jiġu speċifikati fit-termini tal-approvazzjoni mehmużin mal-approvazzjoni tal-organizzazzjoni tad-disinn. 21.B.431 Prinċipji ta’ sorveljanza L-awtorità kompetenti għandha tivverifika jekk l-organizzazzjonijiet iċċertifikati għadhomx jikkonformaw mar-rekwiżiti applikabbli (a) Il-verifika għandha: 1. tkun appoġġata minn dokumentazzjoni li tkun maħsuba speċifikament biex tipprovdi lill-persunal responsabbli għas-sorveljanza bi gwida dwar kif għandhom iwettqu l-funzjonijiet tagħhom; 2. tipprovdi lill-organizzazzjonijiet ikkonċernati bir-riżultati tal-attivitajiet tas-sorveljanza; 3. tkun ibbażata fuq valutazzjonijiet, awditi, spezzjonijiet u, jekk ikun meħtieġ, spezzjonijiet mingħajr avviż; 4. tipprovdi lill-awtorità kompetenti bl-evidenza meħtieġa f’każ li jkun hemm bżonn ta’ aktar azzjoni, inklużi l-miżuri previsti fil-punt 21.B.433. (b) L-awtorità kompetenti għandha tistabbilixxi l-kamp ta’ applikazzjoni tas-sorveljanza stabbilita fil-punt (a) filwaqt li tqis ir-riżultati tal-attivitajiet ta’ sorveljanza li saru u l-prijoritajiet tas-sikurezza. (c) L-awtorità kompetenti għandha tiġbor u tipproċessa kwalunkwe informazzjoni meqjusa neċessarja għat-twettiq ta’ attivitajiet ta’ sorveljanza. 21.B.432 Programm ta’ sorveljanza (a) L-awtorità kompetenti għandha tistabbilixxi u żżomm programm ta’ sorveljanza li jkopri l-attivitajiet ta’ sorveljanza meħtieġa għal konformità mal-punt 21.B.431(a). (b) Il-programm ta’ sorveljanza għandu jqis in-natura speċifika tal-organizzazzjoni, il-kumplessità tal-attivitajiet tagħha u r-riżultati ta’ attivitajiet ta’ ċertifikazzjoni u/jew ta’ sorveljanza li saru, u għandu jkun ibbażat fuq il-valutazzjoni tar-riskji assoċjati. F’kull ċiklu ta’ ppjanar tas-sorveljanza, dan għandu jinkludi: 1. valutazzjonijiet, awditi u spezzjonijiet, inkluż, fejn xieraq: (i) valutazzjonijiet tas-sistemi ta’ ġestjoni u awditi tal-proċessi; (ii) l-awditi tal-prodotti ta’ kampjun rilevanti tad-disinn u taċ-ċertifikazzjoni tal-prodotti, tal-partijiet u tat-tagħmir li jaqgħu fil-kamp ta’ applikazzjoni tax-xogħol tal-organizzazzjoni; (iii) kampjunar tax-xogħol imwettaq; (iv) spezzjonijiet mingħajr avviż; 2. laqgħat imsejħa bejn il-kap tal-organizzazzjoni tad-disinn u l-awtorità kompetenti biex ikun żgurat li ż-żewġ partijiet jibqgħu infurmati dwar il-kwistjonijiet sinifikanti kollha. (c) Iċ-ċiklu ta’ ppjanar tas-sorveljanza ma għandux jaqbeż l-24 xahar. (d) Minkejja l-punt (c), iċ-ċiklu ta’ ppjanar tas-sorveljanza jista’ jiġi estiż sa 36 xahar, jekk l-awtorità kompetenti tkun stabbiliet li matul l-24 xahar ta’ qabel: 1. l-organizzazzjoni tkun uriet li tista’ tidentifika b’mod effettiv il-perikli għas-sikurezza tal-avjazzjoni u timmaniġġja r-riskji assoċjati; 2. l-organizzazzjoni tkun uriet kontinwament konformità mal-punt 21.A.247 u jkollha kontroll sħiħ fuq il-bidliet kollha fis-sistema ta’ ġestjoni tad-disinn; 3. ma tkun inħarġet l-ebda konstatazzjoni tal-livell 1; 4. l-azzjonijiet korrettivi kollha ġew implimentati fil-perjodu ta’ żmien li kien aċċettat jew estiż mill-awtorità kompetenti kif previst fil-punt 21.B.433(d). Minkejja l-punt (c), iċ-ċiklu ta’ ppjanar tas-sorveljanza jista’ jerġa’ jiġi estiż sa massimu ta’ 48 xahar jekk, flimkien mal-kundizzjonijiet stabbiliti fil-punti (d)(1) sa (d)(4), l-organizzazzjoni tkun stabbiliet, u l-awtorità kompetenti tkun approvat, sistema effettiva u kontinwa ta’ rappurtar lill-awtorità kompetenti dwar il-prestazzjoni tas-sikurezza u l-konformità regolatorja tal-organizzazzjoni nfisha. (e) Iċ-ċiklu ta’ ppjanar tas-sorveljanza jista’ jitqassar jekk ikun hemm evidenza li l-prestazzjoni tas-sikurezza tal-organizzazzjoni tkun naqset. (f) Il-programm ta’ sorveljanza għandu jinkludi rekords tad-dati meta jmisshom isiru l-valutazzjonijiet, l-awditi, l-ispezzjonijiet u l-laqgħat, u d-dati meta dawn il-valutazzjonijiet, awditi, spezzjonijiet u laqgħat ikunu saru. (g) Wara t-tlestija ta’ kull ċiklu ta’ ppjanar tas-sorveljanza, l-awtorità kompetenti għandha toħroġ rapport ta’ rakkomandazzjoni dwar it-tkomplija tal-approvazzjoni, li jirrifletti r-riżultati tas-sorveljanza. 21.B.433 Konstatazzjonijiet u azzjonijiet korrettivi; osservazzjonijiet (a) L-awtorità kompetenti għandu jkollha sistema fis-seħħ biex tanalizza l-konstatazzjonijiet għall-importanza tagħhom għas-sikurezza. (b) L-awtorità kompetenti għandha tistabbilixxi konstatazzjoni tal-livell 1 meta jiġi identifikat nuqqas ta’ konformità mar-rekwiżiti applikabbli tar-Regolament (UE) 2018/1139 u mal-atti delegati u ta’ implimentazzjoni tiegħu, mal-proċeduri u mal-manwali tal-organizzazzjoni, jew maċ-ċertifikat tal-organizzazzjoni tad-disinn, inkluż it-termini tal-approvazzjoni, li jista’ jwassal għal nuqqasijiet mhux ikkontrollati u għal kundizzjoni mhux sikura potenzjali. Il-konstatazzjonijiet tal-livell 1 għandhom jinkludu wkoll: 1. kwalunkwe nuqqas milli l-awtorità kompetenti tingħata aċċess għall-faċilitajiet tal-organizzazzjoni kif imsemmi fil-punt 21.A.9 matul il-ħinijiet normali tax-xogħol u wara żewġ talbiet bil-miktub; 2. kisba tal-approvazzjoni tal-organizzazzjoni tad-disinn jew iż-żamma tal-validità tagħha bil-falsifikazzjoni tal-evidenza dokumentarja sottomessa; 3. kwalunkwe evidenza ta’ malprassi jew ta’ użu frodulenti tal-approvazzjoni tal-organizzazzjoni tad-disinn; 4. nuqqas li jinħatar kap tal-organizzazzjoni tad-disinn skont il-punt 21.A.245(a). (c) L-awtorità kompetenti għandha tistabbilixxi konstatazzjoni tal-livell 2 meta jiġi identifikat kwalunkwe nuqqas ta’ konformità mar-rekwiżiti applikabbli tar-Regolament (UE) 2018/1139 u mal-atti delegati u ta’ implimentazzjoni tiegħu, mal-proċeduri u l-manwali tal-organizzazzjoni, jew maċ-ċertifikat li jinkludi t-termini tal-approvazzjoni, li ma huwiex ikklassifikat bħala konstatazzjoni tal-livell 1. (d) Meta tiġi stabbilita konstatazzjoni matul is-sorveljanza jew permezz ta’ kwalunkwe mezz ieħor, l-awtorità kompetenti għandha, mingħajr ħsara għal kwalunkwe azzjoni addizzjonali meħtieġa skont ir-Regolament (UE) 2018/1139 u l-atti delegati u ta’ implimentazzjoni tiegħu, tikkomunika l-konstatazzjoni bil-miktub lill-organizzazzjoni u titlob għal azzjoni korrettiva biex jiġi indirizzat in-nuqqas, jew nuqqasijiet, ta’ konformità identifikat(i). Meta konstatazzjoni tal-livell 1 tkun relatata direttament ma’ prodott, l-awtorità kompetenti għandha tinforma lill-awtorità kompetenti tal-Istat Membru li fih ikun irreġistrat l-inġenju tal-ajru. 1. Jekk ikun hemm xi konstatazzjoni tal-livell 1, l-awtorità kompetenti għandha: (i) tagħti lill-organizzazzjoni perjodu ta’ implimentazzjoni għal azzjoni korrettiva li jkun xieraq għan-natura tal-konstatazzjoni u li, fi kwalunkwe każ, ma għandux ikun iżjed minn 21 ġurnata ta’ xogħol. Dan il-perjodu għandu jibda mid-data tal-komunikazzjoni bil-miktub dwar il-konstatazzjoni lill-organizzazzjoni, li titlob azzjoni korrettiva għall-indirizzar tan-nuqqas(ijiet) ta’ konformità identifikat(i); (ii) tivvaluta l-pjan ta’ azzjoni korrettiva u l-pjan ta’ implimentazzjoni proposti mill-organizzazzjoni, u jekk hija tikkonkludi li dawn ikunu biżżejjed biex jiġi indirizzat in-nuqqas, jew nuqqasijiet, ta’ konformità, hija għandha taċċettahom; (iii) jekk l-organizzazzjoni tonqos milli tissottometti pjan ta’ azzjoni korrettiva aċċettabbli, jew tonqos milli twettaq l-azzjoni korrettiva fil-perjodu ta’ żmien aċċettat mill-awtorità kompetenti, tieħu azzjoni immedjata u xierqa biex tipprojbixxi jew tillimita l-attivitajiet tal-organizzazzjoni involuta, u jekk ikun xieraq, tieħu azzjoni biex tirrevoka l-approvazzjoni tal-organizzazzjoni tad-disinn jew biex tillimitaha jew tissospendiha, kollha jew parti minnha, skont il-gravità tal-konstatazzjoni tal-livell 1, sakemm l-organizzazzjoni tkun wettqet b’suċċess l-azzjoni korrettiva. 2. Jekk ikun hemm xi konstatazzjoni tal-livell 2, l-awtorità kompetenti għandha: (i) tagħti lill-organizzazzjoni perjodu ta’ implimentazzjoni għal azzjoni korrettiva li jkun xieraq għan-natura tal-konstatazzjoni, u li fi kwalunkwe każ, fil-bidu ma għandux ikun iżjed minn tliet xhur. Dak il-perjodu għandu jibda mid-data tal-komunikazzjoni bil-miktub tal-konstatazzjoni li titlob azzjoni korrettiva. Fi tmiem dak il-perjodu, u skont in-natura tal-konstatazzjoni, l-awtorità kompetenti tista’ testendi l-perjodu ta’ tliet xhur soġġett għal pjan ta’ azzjoni korrettiva miftiehem mal-awtorità kompetenti; (ii) tivvaluta l-azzjoni korrettiva u l-pjan ta’ implimentazzjoni proposti mill-organizzazzjoni, u jekk hija tikkonkludi li dawn ikunu biżżejjed biex jiġi indirizzat in-nuqqas, jew nuqqasijiet, ta’ konformità, hija għandha taċċettahom; (iii) jekk l-organizzazzjoni tonqos milli tissottometti pjan aċċettabbli ta’ azzjoni korrettiva, jew tonqos milli twettaq l-azzjoni korrettiva fil-perjodu taż-żmien aċċettat jew estiż mill-awtorità kompetenti, il-konstatazzjoni għandha tittella’ għal-livell 1, u għandha tittieħed azzjoni skont kif stabbilit fil-punt (d)(1). (e) L-awtorità kompetenti tista’ toħroġ osservazzjonijiet għal kwalunkwe wieħed mill-każijiet li ġejjin li ma jeħtiġux konstatazzjonijiet tal-livell 1 jew tal-livell 2: 1. għal kwalunkwe oġġett li l-prestazzjoni tiegħu tkun ġiet ivvalutata bħala ineffettiva; 2. meta jkun ġie identifikat li oġġett ikollu l-potenzjal li jikkawża nuqqas ta’ konformità skont il-punti (b) jew (c); 3. meta suġġerimenti jew titjib ikunu ta’ interess għall-prestazzjoni ġenerali tas-sikurezza tal-organizzazzjoni. L-osservazzjonijiet maħruġa skont dan il-punt għandhom jiġu kkomunikati bil-miktub lill-organizzazzjoni u rreġistrati mill-awtorità kompetenti. 21.B.435 Bidliet fis-sistema ta’ ġestjoni tad-disinn (a) Malli tirċievi applikazzjoni għal bidla sinifikanti fis-sistema ta’ ġestjoni tad-disinn, l-awtorità kompetenti għandha tivverifika l-konformità tal-organizzazzjoni mar-rekwiżiti applikabbli tar-Regolament (UE) 2018/1139 u l-atti delegati u ta’ implimentazzjoni tiegħu, qabel ma toħroġ l-approvazzjoni. (b) L-awtorità kompetenti għandha tistabbilixxi l-kundizzjonijiet li bihom l-organizzazzjoni tista’ topera matul il-bidla, sakemm l-awtorità kompetenti ma tiddeterminax li l-approvazzjoni tal-organizzazzjoni tad-disinn jeħtieġ li tiġi sospiża. (c) Meta tkun issodisfata li l-organizzazzjoni tikkonforma mar-rekwiżiti applikabbli tar-Regolament (UE) 2018/1139 u mal-atti delegati u ta’ implimentazzjoni tiegħu, l-awtorità kompetenti għandha tapprova l-bidla. (d) Mingħajr preġudizzju għal kwalunkwe miżura ta’ infurzar addizzjonali, jekk l-organizzazzjoni timplimenta bidla sinifikanti fis-sistema ta’ ġestjoni tad-disinn mingħajr ma tkun irċeviet l-approvazzjoni tal-awtorità kompetenti skont il-punt (c), l-awtorità kompetenti għandha tikkunsidra l-ħtieġa li tissospendi, tillimita jew tirrevoka ċ-ċertifikat tal-organizzazzjoni. (e) Għal bidliet mhux sinifikanti fis-sistema ta’ ġestjoni tad-disinn, l-awtorità kompetenti għandha tinkludi r-rieżami ta’ dawn il-bidliet fis-sorveljanza kontinwa tagħha f’konformità mal-prinċipji stabbiliti fil-punt 21.B.431. Jekk jinstab kwalunkwe nuqqas ta’ konformità, l-awtorità kompetenti għandha tinnotifika lill-organizzazzjoni, titlob aktar bidliet u taġixxi f’konformità mal-punt 21.B.433.”;